ANC reageer ná Zuma bedank; vra steun vir RamaphosaPres. Jacob Zuma spreek die Nasionale Raad van Provinsies (NRP) toe (9 November 2017). Foto: Elmond Jiyane, GCIS Die ANC het Woensdagaand om middernag in sy reaksie op pres. Jacob Zuma se bedanking gesê hy wil steeds sy “uitstaande bydrae” en “lojaliteit” aan die regerende party prys ná die party die moeilike besluit moes neem om hom ŉ ultimatum te gee om óf te bedank óf herroep te word. Zuma het Woensdagaand, 14 Februarie 2018, omstreeks 23:00 bedank tydens ŉ regstreekse uitsending uit die Uniegebou in Pretoria. Dit volg nadat die ANC gesê het ŉ mosie van wantroue sal Zuma Donderdag in die parlement in die gesig staar indien hy nié vrywillig bedank nie. Hy het in sy toespraak gesê hy bly vir altyd baie verskuldig aan die ANC en dat ŉ leier nie “langer aan bewind moet bly as wat die mense bepaal hy moet dien nie”. “Pres. Zuma bly ŉ gedissiplineerde lid van die ANC. Ter uitvoering van die besluit van die ANC se nasionale uitvoerende komitee om hom te herroep, het pres. Zuma sy verbintenis aan die party se beginsels, praktyke en karakter bevestig,” lui die verklaring van die ANC. “Hoewel dit ŉ einde bring aan sy ampstermyn as president van Suid-Afrika, hoop en glo ons dat Zuma sal voortgaan om saam met die ANC te werk, terwyl die regerende party besig is met fundamentele organisatoriese vernuwing en ook alle Suid-Afrikaners wil verenig agter ŉ gedeelde visie van transformasie en ekonomiese herstel.” Luidens die verklaring sal Zuma altyd in die party respek afdwing omdat hy onder meer “ŉ sleutelrol gespeel het in die vreedsame onderhandelinge van die oorgang van apartheid na ŉ demokrasie” en een van die laaste ANC-hoës is wat na aan Oliver Tambo gewerk het – die langste leier van die regerende party (1967 – 1991). “Hoewel ons as ŉ party Zuma se foute erken, laat hy tog sy nalatenskap agter in baie belangrike terreine van die party. Daarmee verwys ons onder meer na die konseptualisering en lewering van die Nasionale Ontwikkelingsplan (NGD) en ŉ langtermynplan vir die land se algemene welvaart – ŉ eerste vir ons land. Pres. Zuma se passie vir landelike ontwikkeling het die totstandkoming van ŉ ministerie tot gevolg gehad om die ANC se planne van grond- en landbouhervorming verder te bevorder. “Suid-Afrika se groot antiretroviraleprogram, wat die grootste en omvattendste in die wêreld bly, en die aanvanklike stappe om die Nasionale Gesondheidsversekering (NHI) uit te brei om ŉ billike gesondheidstelsel te skep, is gedurende sy ampstermyn onderneem. Hierdie pogings het beduidend bygedra tot ŉ toename in die lewensverwagting van Suid-Afrikaners,” lui die verklaring. Die party het Zuma ook geloof vir sy “beduidende sukses in die onderwys” met die uitbreiding van toegang tot basiese en hoër onderwys vir die armste van die armes; “jaar-tot-jaar-styging van die matriekslaagsyfer” en die “progressiewe instelling van gratis hoër onderwys vir die armes en werkersklas”. “Die ANC bedank pres. Zuma vir die afgelope nege jaar wat hy die land in hierdie hoedanigheid gedien het en veral vir die bydrae wat hy gemaak het tot die verbetering van die lewe van gewone Suid-Afrikaners. Hoewel ons Zuma se bedanking aanvaar, herhaal ons dat ons besluit om ŉ herroeping op te lê eers geneem is ná uitgebreide besprekings oor die uitwerking wat só ŉ herroeping op die land, die ANC en die funksionering van die regering sal hê.” Volgens die ANC bied dié besluit van die party en Zuma se bedanking sekerheid in ŉ “tyd wat talle ekonomiese en maatskaplike uitdagings die land in die gesig staar” en daar “dringende en besliste reaksie nodig is”. Die ANC het steun gevra vir adj.pres. Cyril Ramaphosa wanneer die regering sal vergader om ŉ nuwe president aan te wys.